Elisabeth Arnold (RV), 2003-02-27:
Lige en sidste bemærkning til fru Irene Simonsen, inden jeg svarer på de forskellige indlæg.
Fru Irene Simonsen lyder som en mønsterarbejdsgiver, som, uanset hvilke ansatte hun har, siger: Vi tager opgaven med barselorloven på os.
Det er også vores opgave.
Der skal fødes børn.
Det synes jeg er rart at høre.
Der er desværre mange arbejdsgivere, der ikke siger sådan.
Men fru Irene Simonsen er også kvindelig arbejdsgiver, og det synes jeg er et udmærket eksempel.
Jeg vil gerne sige tak for de mange positive kommentarer og positive reaktioner, der har været på det radikale forslag
Det var selvfølgelig skuffende, at regeringen ikke umiddelbart var tilhænger af forslaget, men det var jo ikke helt uventet, for vi har tidligere hørt regeringen sige noget om, at overenskomsterne skulle klare det her selv, selv om alle erfaringer viser, at den gensidige solidaritet mellem de store arbejdspladser og de små arbejdspladser og mellem de forskellige brancher ikke er overvældende stor.
Vi har på masser af områder lovgivet.
for ligeløn, og vi har lovgivet for ligebehandling.
Vi har lovgivet på mange områder, hvor der, hvis vi ikke havde lovgivet, ikke var sket nogen som helst fremskridt af betydning.
Derfor er det helt afgørende for os, at Folketinget er klar til at lovgive, hvis det skulle vise sig, at der er nogle modeller, som kan bruges.
Jeg vil gerne sige mange tak til Socialdemokratiet, til SF, til Enhedslisten og til Kristeligt Folkeparti for umiddelbart meget positive reaktioner.
Det havde jeg også ventet.
Vi har jo i vidt omfang været enige om disse ting, allerede før den udvidede barselorlov blev vedtaget,
og vi er derfor glade for, at vi stadig væk kan holde sammen i den gruppe af partier, som mener, at det her kan blive og allerede måske er et reelt problem Jeg vil derefter gerne sige til både beskæftigelsesministeren og til hr. Bent Bøgsted og også til hr. Lars Barfoed, at vi hørte jo - og det er især til hr. Bent Bøgsted og til hr. Lars Barfoed - at man var fuldstændig klar over, hvilke problemer der kan komme i kølvandet på den forlængede barselsorlov.
Der kan komme de problemer, der er nævnt flere gange før, nemlig at man svigter ligestillingen, man svigter de små arbejdspladser, og man svigter de kvindearbejdspladser, hvor der er en overvejende dominans af kvindelige arbejdstagere.
Hvis man ikke gør noget ved det, så kan man risikere, at det kommer til at betyde, at ledigheden blandt kvinderne bliver betydelig højere, end den er nu, og at unge kvinder vil få meget svært ved at få ansættelse.
Det er altså ikke noget, vi er interesseret i i det danske samfund.
Vi er i forvejen ikke særlig godt kørende med årgangene; de er små.
Men jeg mener, det er vigtigt, at Folketinget tager sit ansvar alvorligt og siger, at vi må gøre noget for at sikre os, at den situation ikke opstår.
Vi kan ikke være det bekendt over for de unge familier, som skal trækkes med problemer på arbejdsmarkedet af den art.
Derfor vil jeg gerne sige, både til hr. Lars Barfoed, til hr. Bent Bøgsted og også til beskæftigelsesministeren: Det Radikale Venstre har lyttet, og vi kan næsten høre, at vi stort set alle sammen er enige om diagnosen, at der kommer problemer, og at der bliver problemer. Vi har også lyttet til de bemærkninger om, at man var ked af, at man skulle have dette forslag, som skulle udmunde i et konkret forslag til en barselfond.
Derfor vil vi allerede nu bebude, at vi agter at stille et ændringsforslag til vores beslutningsforslag, sådan at Folketinget pålægger at udarbejde en analyse af mulige modeller og derefter fremlægge disse modeller til videre diskussion i Folketinget.
Derved burde betænkelighederne både for hr. Lars Barfoed, for hr. Bent Bøgsted og forhåbentlig også for beskæftigelsesministeren være borte, så burde vi kunne igangsætte analysearbejdet, så vi kan få fremlagt flere forskellige modeller, som vi derefter kan tage stilling til og debattere på fornuftig og åben og afslappet fordomsfri vis her i Folketingssalen. Med dette løfte om at ændre i beslutningsforslaget forpligter vi ikke regeringen til at fremsætte et forslag, men forpligter blot regeringen til at lave en analyse.